Jonas Dahl (SF), 2010-01-21:
Det har været en interessant debat indtil videre i dag.
Jeg har personlig glædet mig til den debat, vi skulle have dag, fordi det altid er interessant at høre, hvad regeringens planer rent faktisk er for fremtidens sygehusstruktur.
Indtil videre har ministeren jo gemt sig bag ekspertpaneler og det ene og det andet, nu får vi så den her åbne debat – vi havde den også lidt i efteråret – og jeg synes, det altid er på sin plads at tage en god debat om sygehusstrukturen, som betyder meget for utrolig mange mennesker.
Men vi har beklageligvis haft et forløb, hvor Sundhedsstyrelsen meldte nogle overordnede retningslinjer ud og regionerne traf deres demokratiske beslutninger i overensstemmelse med de udmeldinger, der kom fra Sundhedsstyrelsen.
Så skulle man jo tro, at alt sådan set var i skønneste orden.
Men ak, nej, Dansk Folkeparti benyttede sidste års finanslovforhandlinger til at skabe endnu mere virak om sygehusplaceringerne.
Og så sent som i går satte statsministeren trumf på ved at gå på banen og foreslå, at regionerne helt skulle afskaffes.
Tja, hvis vi tager det, som man har haft hovedfokus på, nemlig akutstrukturen, så har Sundhedsstyrelsen allerede fra starten meldt ud, at der ikke rigtig var nogen evidens for de anbefalinger, man kom med.
Det er jo tankevækkende, at den centralisering, som vi er vidne til i dag, og som regeringen er i gang med trumfe igennem sammen med Dansk Folkeparti, i denne henseende faktisk ikke er specielt fagligt begrundet.
Men der har Sundhedsstyrelsens problem hidtil været, at man har haft svært ved at konkretisere og påvise, hvordan denne centralisering eller specialisering skulle se ud for at være sundhedsfaglig korrekt.
Det giver unægtelig indtryk af, at man i højere grad har været optaget af, at der skal skabes en centralisering inden for en bestemt økonomisk ramme, end man har været optaget af at skabe et solidt sundhedsfagligt udgangspunkt.
Fra SF's side synes vi, at det er en noget tvivlsom måde at forvalte de sundhedsfaglige hensyn på, men ikke mindst er det også en tvivlsom måde at forvalte det regionale demokrati på.
Når vi nu er ved spørgsmålet om økonomiske rammer, kan jeg jo i dag ikke dy mig for at slå et lille slag for, at den markante skævvridning, vi trods alt har set i det danske sundhedsvæsen, jo i høj grad er regeringens skyld.
I de seneste 5 år er antallet af behandlinger på de private sygehuse steget betragteligt – så vidt jeg husker, er stigningen endog oppe over de 1.000 pct.
I SF har vi haft svært ved at forstå, hvordan det harmonerer med en god borgerlig tankegang om at sikre den frie og lige konkurrence.
Men lad os fra SF’s side sige det så pænt, som vi nu kan, at hvis det er os, der skal være forsvareren for den frie og lige konkurrence, tager vi det såmænd gerne på vore skuldre.
I SF vil vi gerne støtte en specialisering af sundhedsvæsenet, så længe den er begrundet i veldokumenterede sundhedsfaglige hensyn.
Det må og skal være fagligheden og kvaliteten, der skal være i højsædet i den danske sundhedsdebat.
Akutberedskabet, som netop er noget af det, der skal styrkes, har jo f.eks. på ambulanceområdet sejlet ikke bare de seneste måneder, men stort set det seneste år – ja, det har faktisk sejlet, siden dengang regeringen gennemtrumfede en udbudsrunde om ambulancestrukturen.
Når regeringen nu tvangsgennemførte en udbudsstruktur og samtidig nu sammen med Dansk Folkeparti vil tvinge regionerne til at lukke akutmodtagelser, er man jo noget forundret over at høre Dansk Folkeparti gøre sig til den store talsmand for det præhospitale og en ordentlig akutstruktur.
Løsningen fra regeringen og Dansk Folkepartis side har så været – det kunne vi i hvert fald høre i morges – at man nu afsætter nogle midler til nogle helikoptere, som så kan flyve rundt.
Man har endnu ikke fundet ud af, om de her helikoptere kan flyve om natten, og man har ikke fundet ud af, om de kan flyve, når det sner, eller når det i øvrigt er dårligt vejr, hvad det i hvert fald nogle gange er i visse dele af Danmark.
Men ud over det er man ikke rigtig kommet med konkrete bud på, hvordan man vil sikre en akutstruktur, som stadig væk kan sikre, at danskerne kan komme i behandling hurtigst muligt og på en højt specialiseret afdeling.
Vi er fra SF's side fuldstændig uforstående over for, at hele den her præhospitale indsats, altså ambulancerne, slet ikke var inddraget i den nuværende proces omkring akutstrukturen.
I stedet har man først villet kigge på akutstrukturen og så bagefter villet kigge på ambulancestrukturen.
For SF har det hele tiden været klart, at hvis man skal se på akutstrukturen, skal man se på både sygehusstrukturen og ambulancestrukturen samtidig.
Fra SF's side vil vi gerne opfordre regeringen til at tage det danske sundhedsvæsen op som en samlet størrelse og ikke tage et hjørne ad gangen.
Det kommer der sjældent noget godt ud af.
Fra SF's side kan vi støtte det forslag til vedtagelse, som blev læst op af fru Sophie Hæstorp Andersen.